  Виталий Пронин М.И. Шишкин, "Удмурт кенешлэн" нырысетӥ президентэзСовето Союзысь удмуртъёслэн нырысетӥ ӧтчамзы Ижын 1991-тӥ арын 22-тӥ - 23-тӥ шуркынмонэ ортчиз. Бадӟымесь делегациос Башкортостанысь, Татарстанысь, Марий Элысь, Пермь, Свердловск, Челябинск, Омск улосвылъёсысь, Москваысь, Нижневартовскысь но Сахалинысь, 2 республикаосысь (Казахстанысь но Латвиысь) вуизы.Венгриысь, Финляндиысь, Россиысь, Прибалтика республикаосысь но мукет кунъёсысь общественной ужен вырись муртъёс ӧтчамлэн уженыз зол тунсыкъяськизы.Докладъёс пумысен 45 адями вераськиз. Соос, сюлэмзы вӧсь луыса, удмурт кыллэн быремез, калык сям-йылолъёслэн вунэмзы сярысь вераськизы, кун власте удмуртъёслэн пыриськымтэзы но городысь школаосын удмурт кылэз дышетымтэзы сярысь кылпум ӝутизы.Озьы ик люкаськем делегатъёс «Удмурт Республикалэн кун суверенитетэз сярысь декларациезлы» но Россие пырись аслаз правоосыныз элькун кылдытон пала дурбасьтӥзы.Нырысетӥ отчам «Удмурт кенеш» политикаен но общественной ужен вырись огазеяськон кылдытонэн йылпумъяськиз. Тӧрое быръемын вал профессор Михаил Иванович Шишкин.Ассоциацилэн уставезъя, со удмуртъёслэн азинсконэнызы герӟаськем катъёслэсь проектъёссэс дасяны, политикая, экономикая, лулчеберетъя калыкез дышетонъя ужпумъёсты сэрттыны-пертчыны кулэ.Куинь арлы огпол «Удмурт кенеш» вань удмуртъёслэсь ӧтчамзэс люка, Пичи кенеш арлы быдэ ортчытӥське. «Удмурт кенеш» огазеяськонлэн исполкомез весь ужа.«Удмурт кенеш» фин-угор калыкъёслэн огазеяськонъёсын кусып возёнлы бадӟым саклык висъяз. 1992-тӥ арын куартолэзе со радъяз но ортчытӥз Россиысь фин-угор калыкъёслэсь 1-тӥ ӧтчамзэс.Альберт Разин, удмурт культурая «Дэмен» огазеяськонлэн азьвыл тӧроез, I ӧтчамлэн ужамез сярысь «Тазьы вал» статьяяз гожтэ:- Съезд туж зол ортчиз. Сценарийзэ ачим лэсьтӥ, кутсконзэ тунсыко кари: тылэз кысэм бере крезьлэн куараез чузъяськиз, собере прожектор сцена вылэз пиштытӥз - отын тӧдьы дӥськутэн адямиос Инмарлы вӧсяськизы. Валамон, таӵе кутскон залын пукисьёслэсь лул-сюлэмзэс вырӟытӥз.Отчам кык нунал кыстӥськиз. Лэчыт доклад лэсьтӥзы кык историкъёс, кык профессоръёс. Карл Пономарёв но Маргарита Гришкина. Залысь калык воксё палёмиз Гришкиналэн визьмызлы но, йӧноезлы но, чеберезлы но - удмуртъёслэн таӵе нылкышнозы но вань шат, пе. Тае азьвыл чакласа ик угось мон сое докладчик кари вал. Прениосын вераськыны нырысь кыл сетӥ етӥз сямо Мария Ишматовалы. Со азьвылгес Дэри ёросын КПСС-лэн райкомаз идеологиен кивалтӥз. Соку но кивалтӥсьёслы (аслаз кузёезлы Узловлы но) мытылыны дӥсьтэ вал. Вераськиз кылзӥськымон, синмаськымон, залын пукисьёслэсь мылкыдзэс уката бугыртӥз, мукетъёслы кызьы вераськыны сюрес возьматӥз. Кык нунал ӵоже трибуна сьӧры уно удмуртъёс потазы, туж ӟырдыт вераськизы.Жаляса верано луисько: туж зол ортчытэм съездмылэн огез но решениез улонэ ӧз пыӵа... Удмурт театрлы выль юрт ӧз пуксьы, Кузёбае (Дэбесэ, Глазкаре) удмурт культуралы сӥзем центръёс ӧз кылдэ, удмурт кылэз кун кыл карон но школаын дышетон сярысь Закон ӧз кутэ. Соку Вылӥ Кенешын 52 удмурт депутат вал - удмурт кылэз утись Законэз кутыны луысал.Уже кутэмын «Удмурт кенеш» - 20» книгаысь статьяос Теги: Удмурткенеш удмуртлык  